b'\n_START_ARTICLE_\nPodul Doamnei\n_START_SECTION_\nLegende legate de valea Docolina\n_START_PARAGRAPH_\n\xc3\x8en imediata apropiere a acestui pod s-a aflat satul Docolina, localitate cu rezonan\xc8\x9b\xc4\x83 istoric\xc4\x83 unde a fost sta\xc8\x9bie de po\xc8\x99t\xc4\x83. Satul  Docolina este atestat documentar \xc3\xaentr-un uric domnesc din 15 iunie 1433 prin care domnitorul Ilia\xc8\x99 I al Moldovei (1432-1433), fiul lui Alexandru cel Bun, i-l d\xc4\x83dea clucerului Onea drept r\xc4\x83splat\xc4\x83 pentru slujirea sa credincioas\xc4\x83._NEWLINE_Aici a fost \xc3\xaent\xc3\xa2mpinat Petru Rare\xc8\x99, viitor domnitor al Moldovei (1527-1538, 1541-1546), de c\xc4\x83tre slujitorii domne\xc8\x99ti trimi\xc8\x99i de boieri \xc8\x99i de mitropolitul Moldovei pentru a-i aduce vestea c\xc4\x83 a fost numit voievod. Evenimentul respectiv este povestit de cronicarul Ion Neculce \xc3\xaen cap. XII din "O sam\xc4\x83 de cuvinte" astfel: "C\xc3\xa2nd au pus \xc8\x9bara \xc3\xaent\xc4\x83i domnu pre Petru-vod\xc4\x83 Rare\xc8\x99, el nu era acas\xc4\x83, ce s\xc4\x83 t\xc3\xa2mplase cu m\xc4\x83jile lui la G\xc4\x83l\xc4\x83\xc8\x9bi, la pe\xc8\x99te. \xc8\x98i au triimis boierii \xc8\x99i mitropolitul haine scumpe domne\xc8\x99ti \xc8\x99i car\xc4\x83t\xc4\x83 domneasc\xc4\x83 cu slujitori, unde l-ari \xc3\xaent\xc3\xa2mpina s\xc4\x83-l aduc\xc4\x83 mai \xc3\xaen grab\xc4\x83 la scaon, s\xc4\x83-l puie domnu. Deci el, \xc3\xaentorc\xc3\xa2ndu-s\xc4\x83 de la G\xc4\x83la\xc8\x9bi, au fost agiunsu la Docolina, de au mas acolo cu dzece car\xc4\x83, c\xc3\xa2te cu \xc8\x99ase boi carul, pline de pe\xc8\x99te. \xc8\x98i piste noapte au visat un vis, precum dealul cel di cee parte de B\xc3\xa2rlad \xc8\x99i dealul cel di-ncoaci era de aur, cu dumbr\xc4\x83vi cu totul. \xc8\x98i tot s\xc4\x83lta, giuca \xc8\x99i s\xc4\x83 pleca, s\xc4\x83 \xc3\xaenchina lui Rare\xc8\x99. \xc8\x98i de\xc8\x99tept\xc3\xa2ndu-s\xc4\x83 din somnu diminea\xc8\x9ba, au spus visul arga\xc8\x9bilor s\xc4\x83i, celor ce era la car\xc4\x83. Iar arga\xc8\x9bii au dzis: \xe2\x80\x9eBun vis ai visat, giup\xc3\xa2ne, c\xc4\x83 cum om sosi la Ia\xc8\x99i \xc8\x99i la Suceav\xc4\x83, cum om vinde pe\xc8\x99tile tot\xe2\x80\x9c. \xc8\x98i au \xc8\x99i \xc3\xaengiugat car\xc4\x83le diminea\xc8\x9ba, \xc8\x99i au purces Petru-vod\xc4\x83 \xc3\xaenaintea car\xc4\x83lor. \xc8\x98i c\xc3\xa2nd s-au pogor\xc3\xa2t \xc3\xaen vadul Docolinii, l-au \xc8\x99i \xc3\xaent\xc3\xa2mpinat gloata. \xc8\x98i au \xc3\xaenceput a i s\xc4\x83 \xc3\xaenchina \xc8\x99i a-l \xc3\xaembr\xc4\x83ca cu haine domne\xc8\x99ti. Iar el s-au zimbit a r\xc3\xa2de \xc8\x99i au dzis c\xc4\x83 \xe2\x80\x9ede mult a\xc8\x99teptam eu una ca aceasta s\xc4\x83 vie\xe2\x80\x9c. \xc8\x98i c\xc3\xa2nd au purces de acolo, arga\xc8\x9bii lui au dzis: \xe2\x80\x9eDar noi ce-om face, doamne, cu car\xc4\x83le cu pe\xc8\x99tile?\xe2\x80\x9c Iar el au dzis: \xe2\x80\x9eS\xc4\x83 fie car\xc4\x83le cu pe\xc8\x99te, cu boi cu tot, a voastre. \xc8\x98i vini\xc8\x9bi dup\xc4\x83 mine, s\xc4\x83 v\xc4\x83 fac c\xc4\x83r\xc8\x9bi de scuteal\xc4\x83, s\xc4\x83 nu da\xc8\x9bi nemic\xc4\x83 \xc3\xaen dzilele mele\xe2\x80\x9c." _NEWLINE_Prelu\xc3\xa2nd aceast\xc4\x83 legend\xc4\x83, Mihail Kog\xc4\x83lniceanu (1817-1891) precizeaz\xc4\x83 \xc3\xaen "Un vis al lui Petru Rare\xc8\x99" c\xc4\x83 \xc3\xaen vadul Docolinei nu era niciun pod pe atunci, semn c\xc4\x83 actualul pod s-a construit \xc3\xaen apropierea locului unde a fost \xc3\xaent\xc3\xa2mpinat Petru Rare\xc8\x99 ("C\xc3\xa2nd, dup\xc4\x83 ce se \xc3\xaenjugar\xc4\x83 boii, Petru Rare\xc8\x99, \xc3\xaenaintea carelor, se cobora \xc3\xaen vadul Docolinei, unde atunce nu era pod, iat\xc4\x83 l-au \xc3\xaent\xc3\xa2mpinat \xc8\x99i slujitorii trimi\xc8\x99i de la Suceava; \xc8\x99i, \xc3\xaencep\xc3\xa2nd a i se \xc3\xaenchina \xc8\x99i a-l ura de domn Moldaviei, l-au \xc3\xaembr\xc4\x83cat cu scumpele haine ce aduseser\xc4\x83 cu d\xc3\xa2n\xc8\x99ii."). Podul care s-a construit ulterior a fost denumit de c\xc4\x83tre istorici "Podul Docolina", dup\xc4\x83 acea localitate._NEWLINE_Satul Docolina a ajuns proprietate domneasc\xc4\x83 \xc3\xaen secolul al XVI-lea, probabil \xc3\xaen cea de-a doua domnie a lui Petru Rare\xc8\x99 (1541-1546), c\xc3\xa2nd domnul a locuit mai mult la B\xc3\xa2rlad, Vaslui \xc8\x99i Hu\xc8\x99i. Drumul comercial ce trecea pe valea B\xc3\xa2rladului a devenit drum domnesc \xc3\xaen timpul domniei lui Ilia\xc8\x99 Rare\xc8\x99 (1546-1551). \xc3\x8en valea Docolinei a avut loc \xc3\xaen vara anului 1577 o lupt\xc4\x83 pentru ocuparea tronului Moldovei, \xc3\xaentre oastea lui Petru \xc8\x98chiopul, care venea dinspre sud \xc8\x99i cea a lui Ioan Potcoav\xc4\x83, care cobora dinspre nord. Confruntarea de la Docolina dovede\xc8\x99te existen\xc8\x9ba unui pod \xc3\xaen aceast\xc4\x83 zon\xc4\x83._NEWLINE_Satul a fost d\xc4\x83ruit la \xc3\xaenceputul secolului al XVII-lea boierului Mihai Furtun\xc4\x83, aceast\xc4\x83 danie fiind \xc3\xaent\xc4\x83rit\xc4\x83 de domnitorul Simion Movil\xc4\x83, printr-un hrisov din 5 decembrie 1633. Acela\xc8\x99i domnitor poruncise, printr-un hrisov din 10 august 1633, ca satul Docolina s\xc4\x83 devin\xc4\x83 \xe2\x80\x9emenzil de po\xc8\x99t\xc4\x83 domneasc\xc4\x83 \xc8\x99i loc de popas pentru diferite slugi domne\xc8\x99ti \xc8\x99i boiere\xc8\x99ti\xe2\x80\x9d, proprietarul \xc8\x99i s\xc4\x83tenii beneficind de mai multe privilegii \xc8\x99i scutiri.\n_START_SECTION_\nTrecerea podului \xc3\xaen conservare\n_START_PARAGRAPH_\nPodul Doamnei a fost reparat \xc3\xaen anul 1886, el av\xc3\xa2nd \xc3\xaen acel moment cinci deschideri. Nu se \xc8\x99tie dac\xc4\x83 podul s-a executat de la \xc3\xaenceput cu cinci deschideri sau dac\xc4\x83 s-au construit ini\xc8\x9bial trei deschideri (dup\xc4\x83 cum era specificat \xc3\xaen proiect) \xc8\x99i ulterior s-au executat alte dou\xc4\x83 deschideri._NEWLINE_La sf\xc3\xa2r\xc8\x99itul sec. al XIX-lea \xc8\x99i \xc3\xaenceputul sec. al XX-lea, ca urmare a deschiderii c\xc4\x83ii ferate Crasna-Hu\xc8\x99i (1890), t\xc3\xa2rgu\xc8\x99orul Docolina \xc8\x99i-a pierdut din importan\xc8\x9b\xc4\x83 \xc8\x99i a disp\xc4\x83rut, datorit\xc4\x83 dezvolt\xc4\x83rii localit\xc4\x83\xc8\x9bii Crasna ca sta\xc8\x9bie de cale ferat\xc4\x83._NEWLINE_\xc3\x8en anul 1956, ca urmare a alunec\xc4\x83rilor de teren \xc3\xaen zona km 101-102, DN24 a fost deviat, construindu-se varianta R\xc4\x83de\xc8\x99ti (Crasna) pentru evitarea por\xc8\x9biunii nesigure. Cu aceast\xc4\x83 ocazie, s-a redus traficul pe vechiul pod numai c\xc4\x83tre satele Albe\xc8\x99ti \xc8\x99i Ro\xc8\x99ie\xc8\x99ti, podul trec\xc3\xa2nd \xc3\xaen administrarea drumurilor locale. A fost construit un pod nou la circa 200 m nord de vechiul pod._NEWLINE_Podul Doamnei din Chi\xc8\x9bcani a fost scos din circula\xc8\x9bie \xc3\xaen anul 1981  \xc8\x99i a intrat \xc3\xaen conservare, fiind considerat monument de arhitectur\xc4\x83 medieval\xc4\x83. El a fost \xc3\xaenscris \xc3\xaen Lista monumentelor istorice din anul 1992 din jude\xc8\x9bul Vaslui, cu codul 38-B-0090. \xc3\x8en noua list\xc4\x83 a monumentelor istorice din anul 2015 a fost \xc3\xaenscris la num\xc4\x83rul 258, av\xc3\xa2nd codul de clasificare VS-II-m-A-06781.\n_START_SECTION_\nArhitectura podului\n_START_PARAGRAPH_\nPodul Doamnei din Chi\xc8\x9bcani este construit din blocuri masive de piatr\xc4\x83 fe\xc8\x9buit\xc4\x83, legate cu mortar de var \xc8\x99i are cinci deschideri \xc3\xaen arc \xc3\xaen plin cintru. El este orientat \xc3\xaen direc\xc8\x9bia E-V \xc8\x99i are o lungime de 90,40 metri \xc8\x99i o l\xc4\x83\xc8\x9bime de 9 metri. Deschiderea arcului la na\xc8\x99tere este de 14 m, iar cea de la mijloc are \xc3\xaen\xc4\x83l\xc8\x9bimea de 7 m. Pilonii pe care se sprijin\xc4\x83 arcele sunt consolidate la exterior de contrafor\xc8\x9bi puternici, tot din piatr\xc4\x83. \xc3\x8en\xc4\x83l\xc8\x9bimea timpanului de la arcul central este de 4 metri, iar celelalte arcuri descresc ca dimensiuni spre taluz. Bol\xc8\x9bile arcelor sunt realizate din piatr\xc4\x83 spart\xc4\x83.'